ועדת החינוך, התרבות והספורט, כנסת 18, פרוטוקול מספר 261, 2010-07-19 08:00

זבולון אורלב: חברים, אנחנו פותחים את הישיבה שתעסוק היום בתשלומי הורים לשנת הלימודים תשע"א.

זבולון אורלב: אני כבר אומר שהישיבה שלנו היא ישיבה קצרה.

זבולון אורלב: אנחנו נסיים את הישיבה הזאת עד השעה 09:00.

זבולון אורלב: בשעה 09:00 יש לנו את צו ההרחבה לכיתות י"א-י"ב.

זבולון אורלב: אני מקווה שנסיים, ולא נצטרך לעשות ישיבה נוספת בעניין תשלומי הורים.

זבולון אורלב: הכוונה שלי היא לסיים את הישיבה.

זבולון אורלב: הישיבה הזאת שונה מישיבות קודמות של ועדת החינוך והתרבות בסוגיית תשלומי הורים.

זבולון אורלב: בשנה שעברה הגיעה אלינו פניית שר החינוך, והבהרנו שעמדת הוועדה המסורתית שוללת את סוגיית תשלומי הורים במתכונת כפי שהיא מוגשת.

זבולון אורלב: כלומר, יש תשלום אחיד שהוא גם לעניים וגם לעשירים, ומשלמים אותו אך ורק ההורים לילדים.

זבולון אורלב: ומובן כי ככל שהעשירונים הם יותר נמוכים כך יש להורים יותר ילדים.

זבולון אורלב: כינינו בשמות גנאי מאוד חריפים את המס הרגרסיבי האכזרי הזה.

זבולון אורלב: הודענו לשר החינוך ולשר האוצר שאיננו מתכוונים לשים בכלל על סדר היום את סוגיית תשלומי ההורים לתשע"א אם הממשלה לא תאשר לפחות בקריאה טרומית את הצעת החוק של הוועדה שעיקרה אימוץ אחת ההמלצות של ועדת לנגרמן לפיה במקום שיהיה תשלום אחיד של הורים לפי מספר הילדים, התשלום ייגבה על ידי הביטוח הלאומי באופן פרוגרסיבי כי תשלומי הביטוח הלאומי הם פרוגרסיביים, כל אחד על פי גובה הכנסתו.

זבולון אורלב: התשלום יהיה על ידי כל משלמי הביטוח הלאומי.

זבולון אורלב: אגב, הבסיס שלהם הרבה יותר רחב מתשלומי מס הכנסה, כי גם מי שלא חייב מס הכנסה משלם ביטוח לאומי.

זבולון אורלב: אזרחי מדינת ישראל ישלמו זאת לאורך כל תקופת עבודתם, ולפי החישובים שנעשו מדובר בין 2 ל-3 פרומיל.

זבולון אורלב: מדובר בשקלים בודדים.

זבולון אורלב: כך הודענו.

זבולון אורלב: היו לי פגישות.

זבולון אורלב: לשמחתי, כל חברי ועדת החינוך, התרבות והספורט חתמו גם על הצעת החוק.

זבולון אורלב: היו פגישות רבות במהלך השנה, תכתובת מאוד מאוד ענפה, פעילות מאחורי הקלעים.

זבולון אורלב: בסופו של דבר, ועדת השרים ממש ברגע האחרון אישרה ביום ראשון בשבוע שעבר להעביר את החוק בקריאה טרומית, תחת תנאים שמייד אומר אותם, והחוק קיבל את אישור מליאת הכנסת בקריאה טרומית ביום רביעי בשבוע שעבר.

זבולון אורלב: ולכן, הסכמתי להעלות את הנושא הזה היום, ולכן אנחנו יושבים בשעה 08:00 כי מבחינתי לא היה תכנון בכלל לאשר את תשלומי הורים.

זבולון אורלב: אתם יודעים שאני לא עושה ישיבות בשעה 08:00, אני עושה פעילות אחרת לגמרי בשעה זו.

זבולון אורלב: כל היושבים כאן יודעים שאני קצת בקי במערכת החינוך.

זבולון אורלב: הבנתי לבד את המשמעויות של מה יקרה אם לא יאושרו תשלומי הורים.

זבולון אורלב: אבל, אמרתי – מוטב ששנה אחת באמת תהיה מהומת אלוהים.

זבולון אורלב: לא יאשרו תשלומי הורים, פעם אחת צריך לפוצץ את הפרשה הזאת, ולהביא לעניין הזה סוף כי זה דבר בלתי אפשרי לחלוטין.

זבולון אורלב: אני רוצה קודם כל להודות ואמרתי זאת גם במליאה, לשר החינוך.

זבולון אורלב: בלעדיו, ובלעדי אלו שפה, הדבר לא היה זז.

זבולון אורלב: לצערי, שר האוצר לאורך כל הדרך הלך אחרי אגף התקציבים שטען שזה בלתי אפשרי מבחינת התקציב, כי מדובר פה לא רק בהכנסה נוספת, אלא גם בהוצאה נוספת, וזה מעלה את התקרות, את גגות התקציב, והוא דווקא לא ראוי למדינת ישראל.

זבולון אורלב: סופו של דבר, כאמור ועדת השרים.

זבולון אורלב: ועדת השרים אישרה זאת בתנאי אחד שלפני שהחוק יעבור בקריאה ראשונה תוקם ועדה ציבורית שתבחן את החלופות האחרות להצעה שיש בחוק.

זבולון אורלב: אם אני מבין נכון, העיקרון מתקבל.

זבולון אורלב: כלומר, התשלומים במתכונת הנוכחית לא יכולים להמשיך, וצריכים לחפש מתכונת פרוגרסיבית אחרת.

זבולון אורלב: אגב, היתה גם הצעה של שרת החינוך יולי תמיר בקדנציה הקודמת לאיזה מתכונת אחרת שנדמה לי שאפילו המועצה לשלום הילד הסכימה אליה.

זבולון אורלב: אגב, אני התנגדתי לה מאוד.

זבולון אורלב: אומנם זה היה פרוגרסיבי, אבל עדיין מוטל רק על ההורים.

זבולון אורלב: זה לא רע, אבל חשבתי שאפשר להגיע לתוצאה יותר טובה.

זבולון אורלב: היו ויכוחים גדולים מאוד כמה זמן נקציב לוועדה הזאת לעבוד.

זבולון אורלב: האוצר רצה שנתיים, ואני אמרתי שהדבר הזה הוא בלתי מתקבל על הדעת.

זבולון אורלב: בסופו של דבר זה נחתך ב-14 חודשים ששבוע מכך כבר עבר.

יצחק קדמן: אפילו היריון מסתיים אחרי תשעה חודשים.

זבולון אורלב: כן, כנראה שיש חיות.

זבולון אורלב: זה עד 14 חודש.

זבולון אורלב: אני מקווה.

זבולון אורלב: הואיל ובראש הוועדה יעמוד מנכ"ל משרד החינוך שיושב איתנו, נפעיל גם מלוא משקלנו על מנת שהוועדה הזאת לא תעבור 14 חודשים.

זבולון אורלב: אין שום סיבה שהיא תימשך 14 חודשים.

זבולון אורלב: אבל, זאת היתה הפשרה כי אני אמרתי עד שנה מתוך כוונה שבשנה הבאה נעמוד כבר עם המלצות אחרות.

זבולון אורלב: אני מקווה שבשנה הבאה נעבוד כבר עם המלצות אחרות.

זבולון אורלב: הוועדה הזאת מורכבת משלושה אנשים.

זבולון אורלב: בראשה יעמוד מנכ"ל משרד החינוך אישית – וזו היתה הסכמה.

זבולון אורלב: השר בחר אותך אישית.

זבולון אורלב: כמו כן, יעמוד ראש אגף התקציבים, או מישהו מטעמו.

זבולון אורלב: שם לא היתה התחייבות אישית.

זבולון אורלב: וכן, עוד איש ציבור שעדיין השר ואנוכי לא הגענו.

זבולון אורלב: הוא לא צריך את הסכמתי, זו סמכותו.

זבולון אורלב: אבל, הואיל והשר מתייעץ איתנו בכל דבר אז עדיין ההתייעצות לא הסתיימה.

זבולון אורלב: אני רוצה להבהיר, אני אינני מחליף שר.

זבולון אורלב: הוא בעל הסמכות למנות את הוועדה.

זבולון אורלב: אבל, עדיין לא הסתיימה ההתייעצות.

זבולון אורלב: אולי היא תסתיים היום כי אנחנו רוצים להקים את הוועדה מוקדם ככל האפשר על מנת שהוועדה הזאת תוכל לצאת לדרך.

זבולון אורלב: אני מדגיש – הוועדה הזאת אין לה סמכות להגיד: לא מצאנו שום אפשרות אחרת, ולכן אנחנו חוזרים למתכונת הישנה של תשלומי הורים.

זבולון אורלב: הדברים האלה צריכים להיות ברורים, צריכים להיות מובהרים.

זבולון אורלב: אנחנו לא עושים כאן שום משחקים ושום תרגילים, לפחות לא אני.

זבולון אורלב: אני מתואם בדבר הזה גם עם יתר חברי הוועדה, וככל שתהיה רוטציה גם עם בעל הרוטציה בוועדה הזאת, כי כאן כולנו בעמדה אחת ובדעה אחת.

זבולון אורלב: על יסוד זה אני הסכמתי לקיים את הישיבה הזאת, ולהביא לאישור את לוח התשלומים.

זבולון אורלב: אני הבנתי שלוח התשלומים, שתיכף יוצג, אין בו שינויים, מלבד שני שינויים: שינוי אחד הוא בסוגיית הטיולים מפני התייקרויות שתיכף נברר מה מהותן.

זבולון אורלב: סוגיה שנייה – התגלה שיש איזשהו תשלום אחד שכל השנים מוסדות החינוך גובים, ובעצם אין לו שום בסיס חוקי, וצריך להסדיר אותו.

זבולון אורלב: יש לזה יתרון.

זבולון אורלב: ככל שנכניס עכשיו יותר תשלומים, התשלום הזה גם כן ייכלל גם בוועדה שתצטרך להסדיר את תשלומי ההורים, ולא יאמרו לנו גם כן ששכחו איזשהו תשלום.

זבולון אורלב: אני אבקש ממנכ"ל המשרד להציג את בקשת המשרד, ונפתח את הדיון בהקדם.

זבולון אורלב: אני גם אומר למנכ"ל שבאופן מסורתי אנחנו תמיד קיימנו גם דיון באשר לאכיפה, כי התברר שלגבי תשלומי ההורים זה כמו שכתוב אצלנו: הלכה ואין מורים כן.

זבולון אורלב: כלומר, יש הלכה, יש הוראה.

זבולון אורלב: אבל, בפועל, בשטח מתנהל עניין שונה לחלוטין, כולל אי העמדה לדין משמעתי של בתי ספר שבאופן בוטה עושים ככל העולה על רוחם, או ממציאים תשלומים שונים, וכולל גם פעולות שונות שהמנכ"ל קיבל על עצמו בפעם הקודמת.

זבולון אורלב: בדוח שהכין יובל יש גם ציטוט של ההחלטות הקודמות, ובין היתר גם המנכ"ל מבטיח יד קשה ונחושה לטיפול בכל החריגות.

זבולון אורלב: אם אפשר - אחרי שתציג את התשלומים, תתייחס גם לעניין הזה.

זבולון אורלב: המנכ"ל, בבקשה.

שמשון שושני: אדוני יושב ראש הוועדה - אין לנו כאן

שמשון שושני: חברי כנסת - אני פשוט רוצה לפרט את התשלומים.

זבולון אורלב: אני רוצה להדגיש שהתשלומים הם לשנת תשע"א.

שמשון שושני: תשלומי ההורים לשנת תשע"א.

שמשון שושני: בתשלומי החובה – ביטוח תאונות אישיות, אין כל שום שינוי לעומת תש"ע.

שמשון שושני: תשלום מיוחד לביטוח בריאות השן - אין שום שינוי לעומת שנת הלימודים תש"ע.

שמשון שושני: אלו הם תשלומי החובה.

שמשון שושני: בתשלומי הרשות – בסל התרבות אין שום שינוי לעומת שנת הלימודים תש"ע.

שמשון שושני: במסיבות סיום אין שום שינוי לעומת שנת הלימודים תש"ע.

שמשון שושני: במסיבות כיתתיות אין שום שינוי לעומת שנת הלימודים תש"ע, בהשאלת ספרי לימוד במקומות בהם מתקיימת השאלת ספרי לימוד אין שום שינוי לעומת שנת הלימודים תש"ע.

שמשון שושני: בתשלום לארגון הורים ארצי שנמצא כרגע בתהליך הבראה, אין שום שינוי לעומת שנת הלימודים תש"ע.

שמשון שושני: בתשלום לוועד ההורים היישובי אין שום שינוי לעומת שנת הלימודים תש"ע.

שמשון שושני: השינויים הם בסעיף הטיולים שבהם יש התייקרויות שונות בשטח, ואני אפרט את השינויים.

שמשון שושני: בחינוך הקדם היסודי - בשנת הלימודים תש"ע שילמו 60 שקלים, בשנה הבאה 72 שקלים.

שמשון שושני: בחינוך בכיתות א'-ב' שילמו 101 שקלים, ואנחנו מציעים 110.

שמשון שושני: בכיתות ג'-ד' שילמו 126 שקלים, ואנחנו מציעים 150.

שמשון שושני: בכיתות ה' שילמו 252 שקלים, ואנחנו מציעים 300.

שמשון שושני: בכיתות ו' – 387, ואנחנו מציעים 465.

שמשון שושני: וכן, לכיתות ז', ח' ו-ט'.

שמשון שושני: גם בבתי ספר שש שנתיים כיתות ט' – 465 שקלים.

שמשון שושני: בחטיבה עליונה אנחנו מציעים במקום 513 שקלים, 615, ובכיתות י"ב במקום 616, 715 שקלים.

שמשון שושני: כפי שאמר יושב ראש הוועדה, של"ח משום מה נשכח.

שמשון שושני: אבל, הגיעו תלונות רבות על גביות עבור יציאות לסיורים של של"ח, ולכן אנחנו מכלילים את של"ח מכיתה ח' בסך של 150 שקלים.

שמשון שושני: אלו הם השינויים העיקריים שעליהם אנחנו מדברים.

שמשון שושני: אולי עוד שינוי אחד שצריך להביא אותו לידיעת הוועדה - לא צריך את אישורה, אבל לידיעתה – והוא שבתוכנית הלימודים הנוספת תהיה התייקרות עבור שעת לימוד של 10% בהתאם להתייקרות השעות.

שמשון שושני: אני חושב שזה מסכם את הדברים.

שמשון שושני: לגבי הערת היושב ראש על צעדים שאנחנו נוקטים - - -

זבולון אורלב: או אולי קודם, מישהו צריך להסביר למה ההתייקרות בטיולים היא כל כך גדולה.

זבולון אורלב: זו התייקרות ממוצעת של בערך כ-20%.

זבולון אורלב: מה התייקר ב-20%?

אלי שיש: מספר מרכיבים.

אלי שיש: אנחנו לקחנו את המרכיבים של הטיול, ובכדי לחשב את זה הגדרנו את זה בכיתה של 40 תלמידים בתפוסה מלאה באוטובוס, וקרה כך: ראשית, עלויות ההיסעים עלו בצורה משמעותית.

אלי שיש: היום אוטובוס של יום אחד שלם שהוא נוסע עד 12 שעות – בין 6 ל-12 שעות – עולה בין 2,800 ל-3,000 שקלים.

אלי שיש: זה לא היה קודם.

יהודית גידלי: כמה זה היה קודם?

אלי שיש: זה שלוש שנים אחורה.

אלי שיש: אני לא זוכר את זה עכשיו, לא באתי עם המספרים הקודמים.

אלי שיש: אבל, יש לי את התעריף.

אלי שיש: 1,600 עד 1,800 שקלים עלה אוטובוס.

אלי שיש: כניסה לאתרים - אנחנו הגדרנו גם בעצה אחת עם רשות הטבע והגנים שאצלם גם שמורות הטבע וגם הגנים, והם מכניסים תלמידים ב-5 שקלים בדרך כלל לשנה.

אלי שיש: הגדרנו שיש אפשרות להכניס לשני אתרים ביום.

אלי שיש: ואם צריך אתר שהוא איננו אחת מהמשמורות אז העלות שלו היא כ-10 שקלים בממוצע.

אלי שיש: לכן, זה הפך להיות 15 שקלים.

אלי שיש: לגבי שירותי האבטחה – מאבטח של לפני שנתיים הוא לא המאבטח של היום.

אלי שיש: עלותו עלתה בגלל הנחיות המשטרה.

אלי שיש: המאבטח הזה אמור לעבור קורס מיוחד, ולכן מחירו עלה בשוק.

אלי שיש: יש פה נציגים של החברות שנותנות את השירותים האלה, והם יכולים להציג את העניין הזה.

אלי שיש: עלות הלינה והשהייה באתרים של אכסניות הנוער ובמתקנים עלו בכ-4% עד 5% פלוס מינוס.

אלי שיש: זה גם כן במסגרת ההסכמים של ועדה שיושבת במשרד.

אלי שיש: אי אפשר להחזיק בעלי תפקידים בכפל תפקידים כמו חובש ומאבטח גם יחד באותה קבוצה בכיתה.

אלי שיש: ולכן, המחיר השתנה למחיר שהוא היום פלוס מינוס, על פי מספר המרכיבים שמניתי עד עתה.

זבולון אורלב: אני לא רואה חשבון.

זבולון אורלב: אבל, אני לא מכיר שום שירות במשק שהתייקר ב-20%.

אלי שיש: בשלוש שנים.

אלי שיש: אנחנו לא מדברים על השנה האחרונה.

זבולון אורלב: אבל, אתה מבקש ממני להעלות את המחיר משנה שעברה לשנה ב-20%.

אלי שיש: אנחנו מבקשים להתאים את המחיר למחירי השוק.

זבולון אורלב: למה דווקא השנה?

זבולון אורלב: למה דווקא במשמרת שלי?

יצחק קדמן: זה בגלל שהעלו עכשיו את הקצבאות.

מוטי ליברמן: בשנתיים האחרונות היו עליות בשוק - אומנם, לא ב-20% - וראש הוועדה כאן החליט לא להעלות.

מוטי ליברמן: הסטאטוס שאלי מציג עכשיו הוא סטאטוס מעודכן לשנים - - -

זבולון אורלב: אם קודמיי החליטו לא להעלות, למה שאני אסכים להעלות?

זבולון אורלב: מבחינה ציבורית, אני רואה בעיה מאוד מאוד גדולה בלבוא להורים ולהגיד שעכשיו אנחנו הולכים לעשות תיקון של שלוש שנים, ולכן הם ישלמו 20% יותר - אני אומר את זה בצורה גלויה.

זבולון אורלב: יש התייקרויות – אז יש התייקרויות.

זבולון אורלב: כל אחד מבין.

זבולון אורלב: מעלים גם אז את תוספת היוקר, מעלים את שכר המינימום, מעלים את הקצבאות.

זבולון אורלב: בסדר, כל המשק נע.

זבולון אורלב: שוב, אנחנו מדברים על משהו רגרסיבי, וזה המרכיב הגדול ביותר בתשלומי הורים.

זבולון אורלב: בעבר, המחירים היו עוברים בקרה של השלטון המקומי וארגון ההורים הארצי.

זבולון אורלב: אני זוכר שתמיד היו מגיעים אלינו בהסכמות של המשרד, של המרכז לשלטון המקומי, ושל ארגון ההורים הארצי.

זבולון אורלב: אני מבין שהשנה זה לא נעשה בגלל הסיטואציה המיוחדת גם בארגון ההורים הארצי שהוא בעצם לא קיים.

זבולון אורלב: יש שתי אפשרויות.

זבולון אורלב: אני הייתי מציע שבשלב הזה אנחנו נאשר את התשלום כאשתקד.

זבולון אורלב: אבל, מאחר ואתם טוענים שיש התייקרויות, היינו רוצים שתהיה בקרה.

זבולון אורלב: או שתהיה בדיקה של המחלקה לפיקוח תקציבי של מרכז המידע והמחקר של הכנסת.

זבולון אורלב: תביאו את כל טענותיכם, ונראה אם הדברים האלו יימצאו אובייקטיביים ונכונים.

זבולון אורלב: או שאתם תיקחו רואה חשבון שנסכים עליו שיבדוק את הדבר הזה ויראה.

זבולון אורלב: כי אני מניח שגם המנכ"ל וגם אחרים לא ישבו עם הנייר.

זבולון אורלב: פה מדובר בסכומי עתק.

זבולון אורלב: כלומר, להוסיף עוד 20% לטיולים זה בערך עוד כ-100 שקלים לילד בממוצע, כפול מיליון שמונה מאות תלמידים.

זבולון אורלב: אם אינני טועה, זה 180 מיליון שקלים.

זבולון אורלב: תעשו את החישוב.

זבולון אורלב: אני חושב שזה לא אחראי מצידנו ככה בהינף יד להכביד על ההורים בעוד 180 מיליון שקלים כאשר מישהו אומר שזה התייקר.

זבולון אורלב: השאלה היא, מי ישב עם נייר ועיפרון וכד'.

זבולון אורלב: אני יודע שזה מכביד כי בינתיים בתי הספר צריכים הרי לתכנן.

זבולון אורלב: תמיד אתה צריך לקבל החלטה בין ערכים שונים.

זבולון אורלב: אני מסכים לזה.

קריאה: אז תגיע לפשרה.

זבולון אורלב: מה זה שייך לעניין של להגיע לפשרה?

זבולון אורלב: אני צריך להסתכל לעיניים בהורים ולהגיד את הדברים.

זבולון אורלב: אנחנו הפיקוח, אנחנו צריכים לפקח ולראות שהתהליך התבצע באופן הנכון.

זבולון אורלב: אומרים שהאבטחה התייקרה.

זבולון אורלב: השאלה היא, בכמה היא התייקרה?

זבולון אורלב: שנית, אתה יודע שאני נלחם נגד כל האבטחות המיותרות האלה.

זבולון אורלב: גם פה צריך להגיד למשטרה: אתם רוצים לייקר אז תשלמו את הדבר הזה.

זבולון אורלב: לא יכול להיות שההורים יתחילו לשלם עוד תשלומים שהם בין כה וכה יקרים בגלל שמישהו מחפש כסת"ח.

זבולון אורלב: יובל, כמה זמן תיקח בדיקה כזאת של פיקוח?

יובל וורגן: מהר מאוד.

זבולון אורלב: כמה זמן?

זבולון אורלב: שבוע, שבועיים?

יובל וורגן: אם נקבל את כל הנתונים אז שבועיים.

זבולון אורלב: אני מעריך שזה סדר גודל של שבועיים כך שזה לא מי יודע מה שיבוש.

זבולון אורלב: אנחנו נתכנס בפגרה.

זבולון אורלב: אני מציע שאנחנו נאשר כרגע את התשלומים כאשת

זבולון אורלב: קד כדי שאפשר יהיה להתחיל כבר לתכנן, שתהיה הרשאה וכד'.

זבולון אורלב: שבועיים לאחר שאתם תמציאו את כל הנתונים למחלקת הפיקוח התקציבי של מרכז המחקר והמידע של הכנסת, אנחנו נאשר.

זבולון אורלב: זאת על מנת שנוכל לבוא לציבור ולהגיד שהנושא הזה עבר פיקוח, עבר בדיקה, יש עיניים ציבוריות.

זבולון אורלב: מרכז המחקר והמידע יכין פה מסמך, ישים שקפים, ויגיד, כמה, איך, ולמה הדבר הזה עולה כך וכך.

רמי אמיתי: מר אורלב, צריך לשים לנושא שהוא מאוד משמעותי.

רמי אמיתי: העלות כאן מחושבת פר-תלמיד שיוצא.

רמי אמיתי: אבל, שלא כמו בהצגה כשמי שאינו רואה לא משלם, אנחנו שוכחים שאין לנו אף פעם מאה אחוז משלמים, ואת זה לא הזכירו כאן.

רמי אמיתי: להוציא טיול כאשר אין מאה אחוז משלמים – יש הנחות, ויש כאלה שאינם יוצאים - המחיר שאתה רואה פה הוא המחיר שלו כל התלמידים היו יוצאים לטיול, זו היתה עלותו.

רמי אמיתי: אסור לשכוח את הנושא הזה.

רמי אמיתי: אנחנו כל שנה מדלגים עליו כאילו שזה בסדר וכולם משלמים.

רמי אמיתי: בסופו של דבר, גם במחיר הזה הוצאת טיול היא לא מעשה פשוט.

זבולון אורלב: מר אמיתי, אני מוכרח לומר לך את השקפתנו.

זבולון אורלב: לטעמנו, כל התשלום הזה הוא לא מוצדק.

זבולון אורלב: לטעמנו, הוא חלק מתוכנית הלימודים.

זבולון אורלב: אין הבדל בין טיול של"ח והטיול השנתי לבין שיעור במתמטיקה.

זבולון אורלב: שניהם חלק אינטגראלי, מהותי, מהתוכנית הלימודית והחינוכית.

זבולון אורלב: וכמו שלא גובים עבור שיעור מתמטיקה, לא צריכים לגבות עבור טיול.

זבולון אורלב: תבין את השקפתנו.

זבולון אורלב: אלה מה?

זבולון אורלב: אנחנו לא מנותקים.

זבולון אורלב: אנחנו מכירים את המציאות.

זבולון אורלב: כמו שאמרתי, אנחנו מנסים לשנות אותה.

זבולון אורלב: בינתיים צריכים להתנהל איכשהו.

זבולון אורלב: אבל, לבוא השנה ולהגיד: חבר'ה, אנחנו נתקן השנה את כל העוולות.

זבולון אורלב: תמיד הניחו שכולם יוצאים, ועכשיו נעשה מחיר כאילו לא כולם יוצאים, ועכשיו נעמיס עוד 20% - איך אנחנו יכולים להצדיק את ה-20%?

זבולון אורלב: האם קרה משהו במשק שהוא היה 20%?

זבולון אורלב: ספגו את זה שלוש שנים, יספגו את זה ארבע שנים.

זבולון אורלב: אגב, אני לא זוכר שבשנה שעברה היתה בקשה להעלות את מחיר הטיולים, ואני סירבתי.

זבולון אורלב: אני לא זוכר כזה דבר, אני מוכן לבדוק בפרוטוקולים.

זבולון אורלב: וגם שנה קודם - אני חבר ועדת החינוך.

זבולון אורלב: הנה, אתי בנימין היא עם זיכרון טוב, והיא גם מאשרת את מה שאני אומר.

זבולון אורלב: זה חלק מהותי מהפיקוח שלנו, אנחנו לא חותמת גומי.

זבולון אורלב: אנחנו לא אומרים: לא נעלה, וזהו.

זבולון אורלב: לא מעניין אותנו.

זבולון אורלב: אנחנו אומרים: כן, אתם מעלים טענות?

זבולון אורלב: בואו נבדוק אותן.

זבולון אורלב: אז זה ייקח עוד עשרה ימים או עוד שבועיים ימים.

זבולון אורלב: אני אבקש מד"ר שירלי אברמי מנהלת מרכז המחקר והמידע לתת עדיפות לדבר הזה.

זבולון אורלב: אני מניח שיש לכם את כל הנתונים כי עשיתם את כל החישובים.

זבולון אורלב: תמציאו את כל הנתונים בהקדם האפשרי.

זבולון אורלב: נארגן לך פגישה מיידית, ותוך עשרה ימים, שבוע ימים, נאשר ככל האפשר את הדלתא הרצויה.

זבולון אורלב: המנכ"ל ייפה את כוחי לומר שהבקשה גם כוללת הוספת עוד יום טיולים לערבה ולאילת.

מירב ישראלי: זה מופיע בהערה שבטבלה.

זבולון אורלב: מה הבקשה?

שמשון שושני: בתי הספר שנמצאים מדרום לקו צומת שדה-בוקר, צומת הערבה, שניתן להוסיף יום טיול.

זבולון אורלב: אוקיי, אז גם זאת במסגרת הבקשה, וזה יהיה גם במסגרת האישור.

מירב ישראלי: אז האישור כרגע הוא ל-229 שקלים.

זבולון אורלב: אוקיי, זו הבקשה שלכם.

זבולון אורלב: הבקשה היא ל-290, אבל ה-290 כולל גם את התוספת.

דפנה הר אבן: יש לי הערה קטנה על הטבלה.

דפנה הר אבן: יש פה טור אחד שהסך-הכול איננו נכון.

דפנה הר אבן: בטור של ט' שש שנתי הסיכום צריך להיות 1,073, ולא 1,151.

זבולון אורלב: המנכ"ל בעיניו החדות גילה את זה.

דפנה הר אבן: נא לתקן לקראת הטבלה הבאה.

זבולון אורלב: טוב, ההערה נרשמה.

זבולון אורלב: את צודקת בהערתך.

זבולון אורלב: המנכ"ל טרם הישיבה גילה את הטעות הזאת.

זבולון אורלב: ד"ר יצחק קדמן, בבקשה.

יצחק קדמן: אדוני היושב ראש, תודה.

יצחק קדמן: אני אשתדל להיות מאוד מאוד קצר כי אני יודע שהזמן שלנו הוא מוגבל.

יצחק קדמן: אני מרגיש כמו באיזה טרגדיה יוונית.

יצחק קדמן: המחזה כתוב, כל אחד מהשחקנים משחק את התפקיד שלו, והטרגדיה נשארת.

יצחק קדמן: מודיע יושב-ראש הוועדה בצעד מאוד אמיץ שהשנה שעברה היא השנה האחרונה שבה ועדת החינוך מאשרת תשלומי הורים - יש לי את הפרוטוקול לפניי.

יצחק קדמן: הוא נתן ארכה לממשלה להתארגן במשך שנה שלמה על מנת שהחוק שעליו חתמו כל חברי הוועדה יעבור בכנסת במהלך השנה הזאת.

יצחק קדמן: צר לי שאני מצטט את עצמי מתוך הפרוטוקול בשנה שעברה.

יצחק קדמן: אני אמרתי כך: "אני בהחלט מאמין לכוונתו של יושב-ראש הוועדה להעביר את החוק הנדרש.

יצחק קדמן: אבל, הרשו לי לפקפק, בכל הכבוד, אם לא נצטרך בשנה הבאה כעת חיה לדון שוב באישור תשלומי הורים".

יצחק קדמן: אני שונא לומר: אמרתי לכם.

יצחק קדמן: אבל, זו המציאות.

יצחק קדמן: בהזדמנות זו אני אומר שגם בשנה הבאה בזמן הזה, אנחנו נשוב ונדון באישור תשלומי הורים.

יצחק קדמן: בזכותו של היושב ראש, החוק עבר אומנם בקריאה טרומית, וצריך לציין את זה.

יצחק קדמן: זו פעם ראשונה בהיסטוריה מאז ועדת לנגרמן – שזה כבר 18 שנה – שלפחות בשלב של קריאה טרומית החוק עבר.

יצחק קדמן: אלא שלהערכתי החוק הזה בקריאה הטרומית ייכנס למקפיא עמוק.

יצחק קדמן: ולא לחינם קבעו פה ועדה שצריכה לשבת 14 חודש, כי 14 חודש מעביר אותנו כבר מעבר לתשלומי הורים לא של שנת הלימודים תשע"א, אלא של תשע"ב.

יצחק קדמן: כי בצדק יבואו המנהלים בשנה הבאה בזמן הזה, וכאשר יגידו להם שהוועדה עדיין לא גמרה הם יגידו שהם לא יכולים לחכות ושהם צריכים להתארגן לקראת שנת הלימודים, כך שגם בתשע"ב עדיין יאשרו תשלומי הורים.

יצחק קדמן: הדבר הזה הוא בלתי נסבל.

יצחק קדמן: אני לא אחזור על דברי היושב ראש.

יצחק קדמן: זו אחת הרעות החולות ביותר של מערכת החינוך.

יצחק קדמן: היא גורמת לפערים בלתי נסבלים בין תלמיד לתלמיד, בין בית ספר לבית ספר.

יצחק קדמן: היא יוצרת מרירות בין מנהלים שהפכו אותם לגבאים וגזברים לבין התלמידים.

יצחק קדמן: במדינה מתוקנת חינוך חינם צריך להיות חינם.

יצחק קדמן: אם מדינת ישראל לא יכולה להרשות את זה לעצמה - בשביל זה קמה ועדת לנגרמן.

יצחק קדמן: למה צריך עכשיו ועדה נוספת אחרי שבוועדת לנגרמן ישבו 15 איש, כולל נציג האוצר שישב בוועדת לנגרמן.

יצחק קדמן: הוא רק ברח ביום החתימה.

יצחק קדמן: כשכולנו חתמנו על ההמלצות הוא הסתלק, ואדוני היושב ראש זוכר את זה.

יצחק קדמן: הוא לא בא לישיבת הסיכום של הוועדה כדי לא לחתום על ההמלצות שהתקבלו פה אחד.

יצחק קדמן: עם כל הכבוד, ויש לי הרבה כבוד למנכ"ל משרד החינוך, למה שוועדה של שלושה אנשים תצליח לעשות את מה שלא עשתה ועדה של 15, או של 18 איש שהיו בוועדת לנגרמן?

שמשון שושני: אבל, הם לא העבירו את זה בקריאה טרומית.

יצחק קדמן: היינו אז הרבה יותר קרובים לעניין, והיתה אז הרבה יותר הבנה, לצערי, ממה שיש היום.

יצחק קדמן: אני חושש מאוד שהקריאה הטרומית לא תגיע אפילו לקריאה ראשונה כדי שאי אפשר יהיה להחיל על זה את חוק הרציפות.

יצחק קדמן: מעבר להתנגדות המוחלטת שלנו לתשלומי הורים, אני רוצה להעיר משהו על הטבלה שהציג לנו משרד החינוך.

יצחק קדמן: הממשלה החליטה שלא לעדכן את קצבאות הילדים ואת קצבאות הביטוח הלאומי רק לפני זמן קצר כאשר נערך דיון על התקציב לשנתיים הבאות.

יצחק קדמן: אני לא יודע אם אתם יודעים, אבל בשנה הבאה היו צריכים לעדכן את קצבאות הילדים על פי הסכם של חוק ההסדרים משנה שעברה.

יצחק קדמן: הממשלה החליטה לא לעדכן את קצבאות הילדים.

יצחק קדמן: המשמעות של זה היא לקצץ בקצבאות.

יצחק קדמן: דברים יתייקרו לא רק לבתי הספר, אלא גם למשפחות, וקצבאות ילדים וקצבאות אחרות לא יעודכנו בשנה הקרובה.

זבולון אורלב: גם שכר המינימום לא יעודכן כנראה.

יצחק קדמן: גם שכר המינימום לא יעודכן.

יצחק קדמן: אני מזכיר את זה כי בהרבה מאוד משפחות – ואני יודע את זה – קצבאות הילדים היו המקור לתשלומי הורים לבית הספר.

יצחק קדמן: זה היה המקור, במיוחד במשפחות שיש להן יותר מילד אחד ושניים בבית ספר.

יצחק קדמן: מצד אחד, באה הממשלה ואומרת: אנחנו לא נעדכן לכם את קצבאות הילדים.

יצחק קדמן: אנחנו נשחק את קצבאות הילדים.

יצחק קדמן: ומצד שני, באה אותה מדינה ואומרת לאותם ההורים: אבל, אנחנו כן נעלה לכם את תשלומי ההורים.

יצחק קדמן: לפי חישוב שעשיתי, ההעלאה בתשלומי ההורים, ואני לא מדבר על אחוזים, לפחות בחלק מהכיתות מסתכמת במאות שקלים לתלמיד – ב-200 ויותר שקלים לתלמיד תוספת.

יצחק קדמן: מה תעשה משפחה עם שלושה ילדים, ריבונו של עולם?

יצחק קדמן: מאיפה זה יבוא?

יצחק קדמן: האם אתם יודעים כמה משפחות עובדות – לא משפחות של פרזיטים – שמתבססות על שכר מינימום יש בישראל?

יצחק קדמן: מאיפה הם יביאו עוד 600 שקלים תוספת?

יצחק קדמן: אגב, באופן מאוד טקטי, התל"ן מופרד פה מהטבלה.

יצחק קדמן: אבל, גם בתל"ן הועלה המחיר, והתל"ן הוא איננו תשלום רשות.

יצחק קדמן: כל מי שיש לו ילדים בבית ספר יודע שהתל"ן הוא תשלום חובה כמו כל תשלום אחר.

יצחק קדמן: אתה לא רוצה?

יצחק קדמן: בסדר, נשים את הילד שלך בספרייה באותו זמן, אם יש ספרייה באותו ספר.

יצחק קדמן: אבל, האם אתם יודעים איזה לחץ, גם קבוצתי, גם חברתי, גם חינוכי יש שלא להשאיר ילדים מחוץ לשעות התל"ן?

יצחק קדמן: אגב, ברוב המקרים, בניגוד להנחיות משרד החינוך, הן באמצע שעות הלימודים ולא בסופו של יום לימודים.

יצחק קדמן: לכן, תיקחו גם התל"ן פנימה, ותיקחו גם את ההעלאות שהצעתם.

יצחק קדמן: במשפחה עם מספר ילדים מדובר בהעלאה של מאות שקלים לשנה בתשלומי הורים.

יצחק קדמן: זה שוד לאור היום.

יצחק קדמן: אני יודע שהכוונות טובות, אבל זה שוד לאור היום.

יצחק קדמן: אדוני המנהל, אם תעלה את המחירים, אתה תגיע לעוד מצבים כאלה שמשפחות לא ישתתפו, ואז יהיה לך שיעור יותר קטן של משתתפים, והגירעון יהיה יותר גדול.

יצחק קדמן: אנחנו נכנסים פה למעגל קסמים בלתי אפשרי לחלוטין, בלתי אפשרי לחלוטין.

יצחק קדמן: לסיכום, אומר כי לצערי הרב ממשלות ישראל לדורותיהן התמכרו לתשלומי הורים.

יצחק קדמן: וכמו כל נרקומן טוב, הן לא מממנות את זה מכיסן, אלא שולחות יד לכיס של אחרים כדי לממן את ההתמכרות הזאת.

יצחק קדמן: הגיע הזמן לעשות לעניין הזה קץ.

יצחק קדמן: אבל, לפחות, מאחר ואני רואה שיש פה רוב של חברי כנסת בעד אישור גם בשנה הבאה, לפחות בוא נקפיא את המחירים.

יצחק קדמן: לא כי אין עלייה בעליות, אלא מפני שלמשפחות עצמן אין את הבסיס הכספי.

יצחק קדמן: הממשלה החליטה אפילו להקפיא להן את קצבאות הילדים.

יצחק קדמן: אין להן ממה לשלם.

יצחק קדמן: זו מציאות במדינת ישראל ששליש מהילדים בישראל חיים מתחת לקו העוני, ואי אפשר להתעלם מזה.

יצחק קדמן: למשפחות האלה אין מאיפה לשלם את התוספת.

יצחק קדמן: לפחות בואו לא נגדיל את התשלומים, נקודה.

יצחק קדמן: אדוני, תודה.

זבולון אורלב: תודה רבה.

זבולון אורלב: אני מוכרח לומר שכרגיל אני מסכים עם כל מילה שאמרת.

זבולון אורלב: אתי בנימין, בבקשה.

אתי בנימין: קודם כל, יצחק, אני רוצה להיות קצת יותר אופטימית ממך, ולברך את חבר הכנסת אורלב על הצעד הזה שהוא עשה כאשר הוא העביר בקריאה טרומית את הסוגיה הזאת של תשלומי הורים.

אתי בנימין: זה בכל זאת צעד היסטורי, וזה מקום שאף פעם לא היינו בו.

אתי בנימין: אני מקווה שאנחנו נתקדם עם הצעד הזה קדימה.

אתי בנימין: כפי שאני מכירה את חבר הכנסת אורלב, הוא נחוש, והוא עושה את המאבק שלנו – ההורים – בנחישות, ואני מאמינה שנצליח.

אתי בנימין: יחד עם זאת, אני מצטרפת באמת לדבריו של יצחק.

אתי בנימין: יש מנהלים שעוברים באופן קבוע על החוק.

אתי בנימין: אני מודיעה לכם – 70% מהמנהלים לא גובים את מה שאנחנו מאשרים פה, אלא הם גובים הרבה יותר.

אתי בנימין: אני עוד לא ראיתי מנהל אחד שהועמד לדין על זה שהוא גבה יותר.

אתי בנימין: לא ראיתי מנהל אחד שהועמד לדין על זה שהוא השפיל תלמיד, או שהעליב תלמיד, פגע בהורים, מכיוון שלא היה להם איך לשלם את התשלומים.

אתי בנימין: רק לפני שלושה שבועות אני הצלחתי באופן פיזי להגיע לבית ספר מסוים בגבעת זאב, ולהעלות ילדה בכיתה ג' לאוטובוס, וזאת למרות שהמנהלת אמרה שהיא לא תעלה כי האימא חייבת עוד 150 שקל לבית הספר.

אתי בנימין: הילדה עומדת עם התיק והיא בוכה.

אתי בנימין: היא רוצה לעלות לאוטובוס.

אתי בנימין: אבל, אומרים לה: לא, את לא תעלי עד שאימא שלך לא תשלם 150 שקל.

אתי בנימין: אנחנו שילמנו את 150 השקלים האלו, והילדה הזאת עלתה לאוטובוס.

אתי בנימין: אבל, מצב כזה הוא לא ייתכן.

אתי בנימין: יש כאלה מאות במדינת ישראל.

אתי בנימין: לא יכול להיות שתשלומי ההורים יעלו ב-20%.

אתי בנימין: אנחנו רואים פה עלייה של 20% כמעט בטיולים.

אתי בנימין: בכיתות הגבוהות זה לא רק 20% בטיולים, אלא ישנו גם נושא של"ח שהוא לא היה בעבר.

אתי בנימין: זה עוד 150 שקלים.

אתי בנימין: חברים, ילדים שלא יצאו עד היום לא יצאו גם בשנה הבאה, ויהיו עוד כאלה שיצטרפו למעגל הזה.

אתי בנימין: מדובר במאות ילדים שלא יוצאים לטיולים, ומאות ילדים שאומרים שהם חולים ולכן הם לא מגיעים לטיול, וזאת כי הם יודעים שלהורים אין אפשרות לשלם.

אתי בנימין: יש ילדים שמגיעים בלי סנדביץ' לבית הספר, ואנחנו פה מדברים על ייקור הטיולים?

אתי בנימין: על מה אתם מדברים?

אתי בנימין: מר אלי שיש, אתה אמרת שנושא האבטחה התייקר.

אתי בנימין: אדוני הנכבד, אני יודעת שחברות האבטחה עושות מכם ומאיתנו צחוק.

אתי בנימין: אני יודעת על טיולים שיוצאים עם מאבטח שחברת האבטחה נותנת לו תעודה של מגיש עזרה ראשונה, והיא אומרת לו: אתה גם מגיש עזרה ראשונה, ואתה גם מאבטח.

אתי בנימין: אתם יודעים את זה כי אני אמרתי את זה אלף פעם.

אתי בנימין: אף אחד לא מפקח, אף אחד לא בודק.

אתי בנימין: כשהילדים שלנו מגיעים לאכסניית הנוער, הם בבוקר מקבלים לחמנייה והם מתבקשים למלא אותה במשהו כדי שיהיה להם אוכל לארוחת הצהריים להמשך היום.

אתי בנימין: אדוני, על הלחמנייה הזאת אנחנו משלמים 34 שקלים.

אתי בנימין: אני ראיתי חשבוניות של בתי ספר – 34 שקלים אנחנו משלמים עבור ארוחת הצהריים הזאת שהיא כוללת לחמנייה עם גבינה, או עם ביצה בפנים.

אתי בנימין: שימו לב על מה אנחנו משלמים.

קריאה: זה לא נכון.

אתי בנימין: זה נכון ועוד איך.

אתי בנימין: אני ראיתי חשבוניות של בתי ספר.

אתי בנימין: אל תגיד לי לא נכון.

קריאה: אבל, זה לא נכון.

קריאה: המידע לא נכון.

אתי בנימין: יתרה מזאת, אני מודיעה לכם שחוזרי התשלומים שהמנהלים מפרסמים באתר "אפיק" של משרד החינוך שונים מחוזרי התשלומים שאנחנו – ההורים – מקבלים.

אתי בנימין: לא פעם פנינו למשרד ואמרנו: שימו לב - בבקשה, זה החוזר שמפורסם באתר, וזה החוזר שנשלח להורים.

אתי בנימין: לא נעשה עם זה שום דבר.

אתי בנימין: אדוני היושב ראש, אני קוראת לך להקפיא את התשלומים כמו שהיו בשנה שעברה.

אתי בנימין: אין צורך בשום בדיקה.

אתי בנימין: ההורים לא יכולים לשלם יותר מזה.

אתי בנימין: אני קוראת לך, אדוני המנכ"ל, להתחיל לעשות סדר ויד קשה יותר עם אותם מנהלים שחורגים ומענישים תלמידים על כך שההורים שלהם לא יכולים לשלם.

שמשון שושני: האם את פנית אליי פעם אחת במקרה אחד?

אתי בנימין: לא אליך באופן אישי.

אתי בנימין: אבל, פניתי לאנשים במשרדך.

שמשון שושני: אני מבקש שתפני אליי באופן אישי.

אתי בנימין: אין בעיה, אני אגיש לך.

אתי בנימין: אני מבטיחה לעשות את זה.

זבולון אורלב: תודה רבה.

זבולון אורלב: אבינועם בן יצחק, מנכ"ל החברה להגנת הטבע, בבקשה.

אבינועם בן יצחק: האמת היא שכאשר הגעתי לכאן לא חשבתי שהדיון הולך להיות דיון חברתי, אלא יותר דיון שעוסק בחינוך, ועוסק בערך של הטיילות החינוכית.

אבינועם בן יצחק: אנחנו בחברה להגנת הטבע עוסקים בזה במשך שנים רבות, ועוסקים בזה ביתר עוצמה בשנים האחרונות כדי לפתח טיילות שמביאה בכנפיה חוויה וחיבור רגשי חזק, והחזרת הנוער לידיעת הארץ, ודרך ידיעת הארץ לאהבת הארץ, ועל זה באנו לדבר כאן.

אבינועם בן יצחק: הנושא הולך ומתמקד בעיקר בשאלה האם זה תשלומי הורים, או שמערכת החינוך צריכה לשלם על זה?

אבינועם בן יצחק: דעתי היא כמובן שמערכת החינוך צריכה לשלם על זה.

אבינועם בן יצחק: אני לא רואה הבדל בין זה לבין חלקים אחרים בחינוך, ואולי אני רואה בזה כן את גולת הכותרת של החינוך.

אבינועם בן יצחק: אני רוצה לצטט מדברי הרמטכ"ל ביום הזיכרון השנה.

אבינועם בן יצחק: הוא אומר: "חלק מהותי מהבטחת הביטחון שלנו הוא השקעה בחינוכם של בני הנוער הללו, ויצירת התנאים שיאפשרו להם להתפתח ולצמוח.

אבינועם בן יצחק: עלינו לציידם במטען ערכי, לדבר איתם על ציונות ללא ציניות - - -

יצחק קדמן: שיוותר על פרומיל מתקציב הביטחון לא תהיה בעיה.

יצחק קדמן: כל אחד מטיף מוסר על חשבון השני.

אבינועם בן יצחק: אפשר באמת גם לא לעשות כלום.

אבינועם בן יצחק: החברה להגנת הטבע הוציאה השנה מתוך תקציבה, 4,000 ילדים מפנימיות ומנוער בסיכון לטיילות.

אבינועם בן יצחק: עשינו זאת מתקציבנו.

אבינועם בן יצחק: נא לא להטיף לנו גם בדבר הזה.

אבינועם בן יצחק: אנחנו מדברים כאן על הערך של הטיילות, ואי אפשר גם לשים את זה בצד ולהגיד שזה עולה כסף, ושזה לא יתקיים.

אבינועם בן יצחק: אני לא מצדיק את זה שצריך לגבות את זה מההורים, בוודאי לא בדרך הזאת.

אבינועם בן יצחק: אני מסכים עם הרעיון שהדבר הזה צריך להיות פרוגרסיבי.

אבינועם בן יצחק: אין סיבה שאב לשמונה ילדים ישלם אותו הדבר כמו שמשלמים בצפון תל-אביב על ילד אחד.

אבינועם בן יצחק: זה בוודאי, זה ברור לכל אחד.

אבינועם בן יצחק: אני אומר יותר מזה, זה כן צריך להיות חלק מתוך מערכת החינוך.

אבינועם בן יצחק: אין לי ספק שהמנכ"ל שמכיר אותנו מאוד מקרוב תומך בזה.

אבינועם בן יצחק: תודה רבה.

זבולון אורלב: גברתי, בבקשה.

שרה ישראלי: אני מנהלת בית ספר שז"ר בדרום תל-אביב, יושבת ראש ארגון המנהלים היסודיים בהסתדרות המורים.

שרה ישראלי: אני מבקשת להעיר כמה הערות.

שרה ישראלי: אני לא מדברת לגבי המהות, לגבי צורת התשלום, האם ההורים צריכים לשלם או לא.

שרה ישראלי: אני רוצה להתייחס לדבריהם של מר קדמן ואתי בנימין, כי יש פה משהו לא הוגן שנעשה.

שרה ישראלי: אני מנהלת בית ספר בדרומה של העיר תל-אביב – אוכלוסייה מאוד נחלשת.

שרה ישראלי: בבית ספרי יש מאה אחוזי גבייה.

שרה ישראלי: יש מערך מאוד פרוגרסיבי של מלגות וסבסוד שנעשה על-ידי הרשות המקומית.

שרה ישראלי: תמונת המצב שאתם תיארתם לא מתרחשת בכל הארץ.

שרה ישראלי: בשנים האחרונות מנהלי בתי הספר חשופים לבקרות כמעט מידי שנה, כולל תשלומי הורים, רשימות ספרים, שעות פרטניות, וכל דבר שתנקבו בשמו.

שרה ישראלי: זה לא הוגן להציג את התמונה בצורה חד משמעית שכזו.

שרה ישראלי: כמי שמייצגת את המנהלים, אין לי שום בעיה שיעמידו לדין משמעתי מנהל שחרג, ולא רק בעניין תשלומי הורים.

שרה ישראלי: אני חושבת שזה משהו שהוא חותך.

שרה ישראלי: אבל, אנא ציינו תמונה מאוזנת, ולא חד-צדדית.

זבולון אורלב: תודה רבה.

זבולון אורלב: אין ספק שיש רשויות מקומיות שתורמות מתקציבן.

זבולון אורלב: אדוני, בבקשה.

דוד שרת: אני נציג איגוד מנהלי מחלקות החינוך, ואני ממעלה אדומים.

דוד שרת: לנו - לרשויות המקומיות - חשוב שההחלטה תתקבל עוד בקיץ הזה, וזאת על מנת שלא ניכנס לשנת הלימודים ללא תעריפים.

דוד שרת: אני בהחלט מקבל את הצעת היושב ראש לבחון את הדבר בצורה מדויקת.

דוד שרת: אני רוצה להתנגד ולמחות על דבריה של אתי בנימין על אותה מנהלת מגבעת זאב, לשאר הדברים שלה כמעט הסכמתי.

דוד שרת: אני לא מכיר את אותה מנהלת.

דוד שרת: אבל, אני חושב שאין מנהל בית ספר שלא מכיר היטב את ההורים שלו.

דוד שרת: מנהל בית ספר שיודע שההורים אינם מסוגלים לשלם מעולם לא יעשה להם זאת.

דוד שרת: מנהל בית ספר יוריד ילד מהסעה כאשר ההורים יכולים לשלם והם לא משלמים.

אריה לוקר: הצעת פשרה – תאשר 50% מהתוספת שבאה לידי ביטוי כפי שאלי שיש ביקש.

אריה לוקר: לאשר היום, כי אני הייתי מאוד רוצה לפתוח את השנה כפי שצריך.

אריה לוקר: לאשר היום את תשלומי ההורים, ולא לחכות עוד הפעם שבועיים.

אריה לוקר: תקום ועדה שתבדוק.

אריה לוקר: אם צריך תיאומים, נעשה תיאומים.

זבולון אורלב: תודה רבה.

זבולון אורלב: אדוני המנכ"ל, האם תוכל לומר משהו באשר לגובה קרן המלגות?

שמשון שושני: היא תהיה כ-50 מיליון שקל כמו שהתחייב משרד החינוך.

יצחק קדמן: שזה הסכום שהיה בשנה שעברה.

שמשון שושני: זה הסכום שהיה בשנה שעברה, אנחנו התחייבנו לו, וזה מה שיהיה.

זבולון אורלב: שואלים כמה מומש מתוך זה?

דוד פלבר: ממומשים למעלה מ-95%.

דוד פלבר: רוב הכסף ממומש.

דוד פלבר: לפעמים, בשוליים בית ספר לא מספיק לנצל את הכול, וזה נשאר לו לשנה הבאה.

זבולון אורלב: האם הקרן היא לא 55 מיליון?

דוד פלבר: התקציב הכולל הוא 55 מיליון שקלים.

זבולון אורלב: המנכ"ל כבר רצה לגלח 5 מיליון.

דוד פלבר: לא, לא.

דוד פלבר: הוא השאיר 55, זה בכתובים.

אריה לוקר: אני מציין שהשנה זה פעל למופת.

זבולון אורלב: בזמנו פניתי לגבי תיכון אחד שמקבל תמיד באיחור, והוא לא יודע אם הוא יכול או לא יכול.

זבולון אורלב: דוד, אני מודה לך שהתייעלתם, וכמו שאומר יושב-ראש ארגון המנהלים בתי הספר העל יסודיים, המערכת פועלת כראוי.

זבולון אורלב: יש לנו כעשר דקות, ואני שוקל האם אנחנו לא נפגע בנושא סוגיית האכיפה אם נקדיש לכך עשר דקות.

זבולון אורלב: לכן, אני חושב שאין לנו ברירה, ולסוגיית האכיפה נקדיש דיון נוסף.

זבולון אורלב: אבל, פטור בלא כלום אי אפשר.

זבולון אורלב: בכל זאת, אדוני המנכ"ל, אם תוכל להתייחס לסוגיית האכיפה.

שמשון שושני: ראשית, אני חושב שרוב התלונות שמגיעות הן אינן בתשלומי חובה ובתשלומי רשות.

שמשון שושני: התלונות העיקריות מגיעות בנושא התל"ן, כי בנושא תשלומי החובה ותשלומי הרשות הדברים הם די מוסדרים.

שמשון שושני: אם יש חריגה מסוימת היא נובעת בדרך כלל בטיולים.

שמשון שושני: בית ספר רוצה לצאת לטיול, ואיננו מצליח לעמוד בסכומים שאנחנו מציעים אותם היום.

שמשון שושני: לגבי התל"ן – אני רוצה לומר ששם יש חריגות מרובות.

שמשון שושני: אנחנו תבענו בבית דין משמעתי של עובדי מדינה מנהלים בחינוך הרשמי.

שמשון שושני: היתה לנו גם פגישה בנושא הזה עם הממונה על המשמעת בנציבות שירות המדינה, ואנחנו ממשיכים בדיאלוג.

שמשון שושני: אחת הסיבות העיקריות לחריגות נובעת מהעובדה שהמציאות מכתיבה.

שמשון שושני: היא יותר קשה, והדרישות של ההורים בדרך כלל, מי שדוחף לכיוון החריגות האלה, הן קבוצות של הורים שלוחצות על מנהלי בתי הספר, ומכאן נובעת חריגה.

שמשון שושני: לא הצלחנו להגיע לקונסנזוס עד רגע זה לגבי חוזר חדש שיעסוק בתוכניות לימודים נוספות.

שמשון שושני: אני מקווה שיצא חוזר כזה, אני לא בטוח.

שמשון שושני: כי מה שקורה כרגע זה שזהו מין שוק פרוץ שאיננו מוסדר.

שמשון שושני: אני מקווה מאוד שבהמשך שנת הלימודים תשע"א נגיע לאיזושהי הבנה עם הגורמים השונים בעניין הזה.

זבולון אורלב: תודה רבה.

זבולון אורלב: מלבד תשלומי הורים, אנחנו גם צריכים לאשר על פי הסמכות שלנו גם את בקשת משרד החינוך לאשר את שיעור השתתפות ההורים בעלות ההזנה מכוח חוק ארוחה יומית.

זבולון אורלב: הטבלה שהוגשה שלנו היא משפרת.

מירב ישראלי: זה הרי לפי הכנסה לנפש לחודש.

זבולון אורלב: כלומר, בפעם הקודמת עד 1,300 שקלים היו פטורים לחלוטין.

זבולון אורלב: עכשיו יהיו פטורים לחלוטין עד 1,378 שקלים.

זבולון אורלב: כלומר, פה יש במידה מסוימת איזושהי הטבה לאותן משפחות.

זבולון אורלב: היא באמת בשוליים.

זבולון אורלב: במקום 1,300, 1,378.

זבולון אורלב: זה בערך חצי אחוז.

דוד פלבר: לא.

דוד פלבר: זה בערך 5%.

זבולון אורלב: סליחה, 5%, לא חצי אחוז.

זבולון אורלב: אתה צודק.

זבולון אורלב: זה יותר משמעותי.

זבולון אורלב: חצי שקל – זה היה עד 1,409, עכשיו זה 1,493.

זבולון אורלב: עד 2 שקלים - זה עד 1,514 עכשיו זה 1,604, וכן הלאה על פי הטבלה המונחת לפנינו.

זבולון אורלב: כאן אינני רואה שום בעיה.

זבולון אורלב: באשר לתל"ן – על פי החוק, הביאו לידיעתנו.

זבולון אורלב: לצערנו, אין לנו סמכות.

זבולון אורלב: החוק לא מחייב את משרד החינוך להיוועץ בנו.

זבולון אורלב: רשמנו את ההודעה.

זבולון אורלב: גם באשר לרכישת שירותים מרצון – יש כאן דיווח של המשרד שיירשם.

זבולון אורלב: אבל, שוב, מבחינת החוק אין לנו סמכות.

זבולון אורלב: אני רק רוצה לומר שרכישת שירותים מרצון זה פתח לגביית תשלומים.

זבולון אורלב: זה המסלקה, ומשם עושים את כל הדברים הלא ראויים, ולא הגונים.

זבולון אורלב: אריה, אני שקלתי את הצעתך.

זבולון אורלב: אם הייתי צריך לעשות עסקה פרטית, יכול להיות שהייתי מסכים.

זבולון אורלב: אבל, אני עדיין צריך לבוא ולומר ציבורית מדוע זה עלה ב-10%, ואין לי תשובה לדבר הזה.

זבולון אורלב: אני אומר לך גלוי, יצחק בדרך כלל מדייק.

זבולון אורלב: זה לא נכון ששליש מהילדים חיים מתחת לקו העניים.

זבולון אורלב: למה זה לא נכון?

זבולון אורלב: ואני אומר לך את זה כשר הרווחה לשעבר.

זבולון אורלב: כי קו העוני הוא קו שרירותי.

זבולון אורלב: לצורך העניין, נניח שיש משפחה עם ארבעה נפשות, ואומרים 4,000 שקלים - מי שמרוויח 4,000 שקל ומטה מוגדר כחי מתחת לקו העוני.

זבולון אורלב: אם יש לו 4,001 שקלים, הוא כבר לא מתחת לקו העוני.

זבולון אורלב: בפיזור הנתונים מתברר שקצת מעל קו העוני יש הרבה מאוד ילדים.

זבולון אורלב: להערכתי, כ-50% מהילדים, ושכעוד כ-15% - 17% של ילדים חיים קצת מעל קו העוני.

זבולון אורלב: הואיל וקו העוני הוא קו עוני – ואגב, בתוכם יש עוני עמוק מאוד – אז תמונת המצב היא מאוד בעייתית.

זבולון אורלב: אני שואל את עצמי, מה נכון לעשות?

זבולון אורלב: האם להגיד שבית ספר יוכל לקיים את תוכנית הלימודים כי מפטירין כאשת

זבולון אורלב: קד כאילו לא קרה שום דבר, ולהתעלם מהקשיים הסוציאליים כמו אי עליית שכר המינימום, שחיקת הקצבאות וכד', או להגיד: יטיילו פחות.

זבולון אורלב: אבל, כולם יטיילו.

זבולון אורלב: אם הייתי שומע שבמקביל יש עלייה של 20% בקרן המלגות, הייתי אומר שהנה יש לנו משהו שיכסה את הדבר הזה.

זבולון אורלב: לכן, שאלתי את המנכ"ל.

זבולון אורלב: קרן המלגות נשארת גם אותו הדבר.

זבולון אורלב: קרן המלגות אמורה לסייע לאותם תלמידים שצריכים לשלם עכשיו גם יותר.

מוטי ליברמן: למה אין דרישה שלכם להגדילה?

זבולון אורלב: האם אתה לא שומע עכשיו את הדרישה ממני?

זבולון אורלב: האם לא הבנת את זה כך?

שמשון שושני: כמו שאני יודע, יש לך דרישות גם בתחומים אחרים.

זבולון אורלב: האם אתה מבין?

זבולון אורלב: יורידו עכשיו 5 מיליון מהחברה להגנת הטבע ויעבירו את זה.

זבולון אורלב: יש לנו שפה מיוחדת.

זבולון אורלב: ברור לחלוטין שאם יש עליה בתשלומי הורים צריכה להיות עליה מקבילה גם בקרן המלגות, אחרת שוב נופל עוד עומס נוסף על אותן משפחות שאין ביכולתן לעשות - זה ברור לחלוטין.

זבולון אורלב: ואם יתברר לפי בדיקת הפיקוח התקציבי של מרכז המחקר והמידע שאכן יש הצדקה חשבונאית להוסיף לטיולים, ברור שנבוא למשרד החינוך ונגיד: רבותי, איך מתמודדים עם הסוגיה הזאת?

זבולון אורלב: צריך להתמודד עם הסוגיה הזאת גם עם אותם ילדים, וצריכים להימצא אותם מספר מיליונים מעטים.

זבולון אורלב: כי אי אפשר לבוא ולהטיל הכול על ההורים כאשר אנחנו יודעים שקרוב למחצית מההורים לא מסוגלים לשאת בעול הזה – זה ברור לנו לחלוטין.

זבולון אורלב: הם לא יכולים לשאת בעולם הזה.

זבולון אורלב: במקביל, אלי שיש יגיד למנכ"ל משרד החינוך או לדוד פלבר שאחראי על המלגות, מאיפה מגייסים עוד כספים למלגות.

זבולון אורלב: אבל, זה דבר בלתי אפשרי להחזיק את החבל רק מצד אחד.

זבולון אורלב: ולכן, אני לא יכול, לצערי, לקבל את הדבר הזה, מה עוד שאני מבטיח שאחרי קבלת הנתונים – ואני מדגיש אחרי קבלת כל הנתונים, וכשנדע גם מה קורה עם קרן המלגות – אנחנו נתעכב סדר גודל של עשרה ימים, שבועיים ימים, ונקיים ישיבת הפגרה ככל הדרוש כדי לאשר את המלגות.

זבולון אורלב: בתוך שבועיים נגיד לכם אם אני מקיים את הישיבה, או לא מקיים את הישיבה.

זבולון אורלב: יכול בהחלט להיות שהמצב יישאר כמו באשתקד, אני לא רוצה להשלות כאן אף אחד.

זבולון אורלב: אנחנו קשובים, יש לנו אחריות כלפי מערכת החינוך.

זבולון אורלב: אנחנו מבינים את החשיבות העצומה של טיול.

זבולון אורלב: נניח שאני לא הגאון הגדול.

זבולון אורלב: אבל, אני חושב שמעטים האנשים שעוד יכולים להוסיף לי משהו בסוגיה הזאת של ערך הטיולים.

זבולון אורלב: ולכן, אני רואה בזה חשיבות רבה מאוד, ונראה איך אנחנו מוצאים את הפתרון.

יצחק קדמן: יש לי שאלה למשרד החינוך.

יצחק קדמן: נשאר פה סעיף ישן נושן של ביטוח בריאות השן.

יצחק קדמן: לאור השינויים החיוביים מאוד שעשתה הממשלה ומשרד הבריאות לגבי טיפול שיניים חינם לילדים, יכול להיות שצריך להוריד את זה, לפחות בכיתות הקטנות.

יצחק קדמן: אין טעם להשאיר את העניין הזה.

אבי גור: אלו שני פרויקטים נפרדים.

אבי גור: להיפך, משרד הבריאות העלה את התקציב השנה ב- 20 מיליון.

יצחק קדמן: אדוני, שאלתי את משרד החינוך, לא אותך.

שמשון שושני: לא בקי בזה.

זבולון אורלב: אני מציע את הדבר הבא, אנחנו נאשר בכפוף לבדיקה הזאת, שבמידה ויש עד גיל שמונה.

יצחק קדמן: יש עד גיל שמונה, זה יעלה בשנה הבאה גם לכיתה - - -

שמשון שושני: תן להם קודם כל להתחיל.

זבולון אורלב: רבותי, אנחנו מעלים להצבעה את בקשת משרד החינוך לאשר את תשלומי ההורים, ואנחנו מאשרים פה אחד את התשלומים כדלהלן.

זבולון אורלב: אנחנו מאשרים את כל תשלומי הרשות והחובה כדאשתקד באופן מדויק, לרבות יום טיולים נוסף מההגדרה שהגדירו כאן בדרום, בגובה של 229 שקלים, נדמה לי, כמו שנה שעברה.

זבולון אורלב: כמו כן, אנחנו מאשרים פה אחד את השתתפות ההורים לפי חוק הזנה, על פי הטבלה המונחת בפנינו.

יצחק קדמן: בכפוף לזה שזה השנה האחרונה.

זבולון אורלב: בכפוף להחלטת ועדת השרים, מליאת הכנסת, ואישור החוק בקריאה טרומית.

זבולון אורלב: אני מקבל על עצמי לעשות כל דבר אפשרי כדי שהוועדה תסיים את עבודתה קודם ל-14 חודשים בכדי שנוכל את השנה הבאה לפתוח באופן אחר בסוגיית תשלומי הורים.

זבולון אורלב: יחד עם זאת, במידה ומשרד החינוך עדיין עומד על בקשתו להעלות את ההשתתפות ההורים בטיולים, יגיש את כל החומר ליובל וורגן, ותוך עשרה ימים עד שבועיים – אגב, תגיד לי אם תהיה בעיה, אני צריך לדבר עם שירלי – ייבדקו הנתונים, ונדע את תוצאות הבדיקה של מרכז המחקר והמידע.

זבולון אורלב: במקביל, אני גם פונה למשרד החינוך לבדוק את האפשרות להגדיל את המלגות לצורך התשלום הנוסף לטיולים במידה והתשלום הנוסף הזה יאושר.

זבולון אורלב: באשר לשל"ח – מאחר, וכפי שאתם אומרים, התשלום בפועל נגבה בשנים קודמות - האם אני צודק, אלי?

זבולון אורלב: בפועל, בתי הספר גבו כ-150 שקלים עבור טיולי של"ח.

זבולון אורלב: הפרוטוקול לא מכיר תנועות ראש.

אלי שיש: התשובה היא כן.

זבולון אורלב: התשובה היא חיובית, אז אנחנו רואים את זאת גם כן במסגרת התשלומים.

זבולון אורלב: כלומר, אנחנו מצלמים מצב קיים, והאישור כולל גם את ה-150 שקל של של"ח כתשלום רשות, מאחר ואתה מעיד בפנינו שזה התשלום ששולם בפועל.

זבולון אורלב: כאן אנחנו מסיימים.

זבולון אורלב: תודה רבה, הישיבה נעולה.